U-I-287/06
Natisni
Opravilna št.:
U-I-287/06
Datum odločitve:
17. 4. 2008
ECLI:
ECLI:SI:USRS:2008:U.I.287.06
Akt:
Uredba o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04), 2. al. 1. odst. 4. čl., 10., 11. in 13. čl.
Izrek:
Pobuda za začetek postopka za oceno ustavnosti in zakonitosti druge alineje prvega odstavka 4. člena, 10., 11. in 13. člena Uredbe o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazujejo pobudniki pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Martin Muženič in drugi, Koper
Datum vloge:
22. 5. 2006
Vrsta odločitve:
sklep
Vrsta rešitve:
zavrženje
Dokument:
US28081
Dokument v PDF obliki:
U-I-287-06.pdf
81 KB
Prenesite datoteko
U-I-287/06-14
17. 4. 2008
SKLEP
Ustavno sodišče je v postopku za preizkus pobude Martina Muženiča in drugih, Koper, ki jih zastopa Peter Kos, odvetnik v Kopru, na seji 17. aprila 2008
sklenilo:
Pobuda za začetek postopka za oceno ustavnosti in zakonitosti druge alineje prvega odstavka 4. člena, 10., 11. in 13. člena Uredbe o državnem lokacijskem načrtu za navezavo Luke Koper na avtocestno omrežje (Uradni list RS, št. 79/04 in 109/04) se zavrže.
Obrazložitev
1. Pobudniki izpodbijajo drugo alinejo prvega odstavka 4. člena, 10., 11. in 13. člen Uredbe o državnem lokacijskem načrtu za navezavo Luke Koper na avtocestno omrežje (v nadaljevanju Uredba), kolikor načrtujejo gradnjo bencinskega servisa v neposredni bližini, kjer prebivajo. Navajajo, da je že uveden postopek za izdajo gradbenega dovoljenja. Zatrjujejo, da so izpodbijane določbe Uredbe v neskladju s prostorskimi in okoljskimi predpisi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Ustavno sodišče je v sklepu št. U-I-251/07 z dne 10. 1. 2008 (Uradni list RS, št. 6/08) sprejelo stališče, da se v primerih, ko izpodbijani predpis ne učinkuje neposredno, lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Navedeno stališče pobudnikom ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če ne bodo svojih pravic uspešno zavarovali že v teh postopkih.
3. Neposredno na podlagi izpodbijane Uredbe gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Tako iz razlogov, navedenih v sklepu št. U-I-251/07, pobudniki niso izkazali pravnega interesa. Zato je Ustavno sodišče njihovo pobudo zavrglo. Pri tem se ni spuščalo v vprašanje ali bi Civilna iniciativa proti izgradnji nadomestnega bencinskega servisa Bertoki in Krajevna skupnost Bertoki sploh lahko izkazovali pravni interes za oceno ustavnosti oziroma zakonitosti izpodbijanega predpisa.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik